《尧峰新井歌》
宋代·蒋堂

白云莽莽青山头，一穴四面飞泉流。
其初山间旧井涸，枯肠燥泉海众羞。
于时大士宝云者，颐指土脉智虑周。
山灵所感道心爽，檀施聿来工力鸠。
云锸齐下远雷动，石光内击飞星稠。
百尺虚空廓地表，一泓清冽呀深幽。
人疑從天堕月窟，或问何处移龙湫。
次则其徒骇殊胜，竞持应器尝甘柔。
饥狖连臂喜跳掷，渴鸟引喙鸣钩辀。
碧甃光中辘轳晓，银床侧畔梧桐秋。
宝坊金地互相映，谷鲋坎蛙难此留。
傍睨江形小衣带，下窥湖面卑浮沤。
何兹凿饮有功利，一掬入口醍醐优。
热者濯之昏钝决，病者沃之沈痼瘳。
而我时邀墨客去，松涧远挈都篮游。
净瓶汲引试香荈，雅具罗列无腥瓯。
比之玉乳不差别，诮彼炼丹多谬悠。
今兹泉眼在鲁坞，所喜云液邻菟裘。
苧翁既往乏鉴者，水记未载予将修。
此山此井永不废，此歌其庶传南州。

作者简介：（980—1054）宋常州宜兴人，字希鲁，号遂翁。真宗大中祥符五年进士。历任知县、通判、知州。召为监察御史，迁侍御史。累知应天府、杭州、益州等地。以礼部侍郎致仕。为人清修纯饬，好学，工文辞，有《吴门集》。今存《春卿遗稿》。